**Fra:** Berit Ovesen <[berit-ov@online.no](mailto:berit-ov@online.no)>  
**Dato:** 13. september 2019 kl. 06:16:26 CEST  
**Til:** [postmottak@smk.dep.no](mailto:postmottak@smk.dep.no)  
**Emne:** **Åpent brev til Erna Solberg**

Hei Erna  
  
Du har en ambisjon om en bærekraftig velferdsstat. For å få gjort det, er du avhengig av støtte fra folket.  
  
Jeg har jobbet som og med ledelse hele livet, og har hatt en barndom som ligner den du beskriver på din blogg. Jeg er også dyslektiker, gammel offiser og mor til en med utviklingshemming.  
  
Nå ser jeg at du holder på å miste folket ditt. Det er flere grunner til det, men det er en grunn som ikke er kommet tydelig opp etter kommunevalget. Det er den akselererende ødeleggelsen av norsk natur.  
  
Jeg har spurt om vindkraft i Høyres valg bod på Karl Johan. Svaret der har vært at de ikke har satt seg inn i temaet og at det er Stortingsvalg om to år.  
  
Problemet er at om to år er det for sent å gjøre noe med det. Vindkraftutbyggere bygger nå ut de gamle konsesjonene over hele landet for å nå fristen i 2021 og få gunstige subsidier fram til 2038. I denne prosessen møter folket rå makt. Det er selskaper som bruker lobby, sine kommunikasjonsavdelinger, presser kommuner og grunneiere, bruker sine kontakter i politikken og i mediehus, de sprer falsk informasjon og truer folk med rettssaker og erstatningssøksmål.   
  
Store endringer på konsesjonene blir presset igjennom. Vi snakker nå om de 71 konsesjonene som er gitt, ikke om den nasjonale planen. Disse konsesjonene har betydelige svakheter i konsekvensutredningene som er gjort av utbyggerne.  
  
Folk står igjen med avmakt, tristhet og raseri. De er overrasket over at de ikke når fram med fakta og forskning om skadevirkningene av vindkraft.  
  
Jeg ser at du er opptatt av forutsigbarhet for norske og utenlandske næringsinteresser. 90 prosent av vindkraft i Norge er kjøpt opp av utenlandske selskaper etter at «vindbaronene» har fått konsesjonen igjennom NVE og OED. Jeg går ut fra at det er dette hensynet som gjør at du ikke griper inn og viser lederskap i denne saken.  
  
Norge hadde før denne ekspansive utbyggingen i underkant av 12 prosent urørt natur. Vi har ikke et uendelig areal av urørt natur, og siste rapport fra FNs klimapanel konkluderer med at urørt natur er vel så viktig som klimasaken. Uten natur og insekter overlever vi ikke.  
  
I fht arbeidsplasser er produksjon og drift av disse anleggene lagt til utlandet. Det har vist seg at det blir lite norsk arbeid med vindkraft. Det som har vist seg er at vindkraft har en negativ effekt på næringer som turisme, på reindrift og på sauehold.  
  
I fht prosessindustrien kan vindkraft ha en ødeleggende effekt. Det å tenke norsk energi som et bidrag til europeisk energiproduksjon og derfor bygge flere kabler til Europa, vil gjøre at vi får mer kullbasert strøm inn på nettet, at vår rene vannkraft blir eksportert og at vi får europeiske strømpriser. Dette vil ødelegge den konkurransefordelen norsk prosessindustri har hatt med billig og ren strøm. Da er det fare for at industrien blir flyttet f.eks til Kina. Vi mister arbeidsplasser. Aluminium blir produsert på skitten energi og verden utsettes for mer klimagasser.   
  
Det er ikke mye som taler for vindkraft i Norge når man går inn og studerer effekten.  
Vindindustrien er ustabil, ineffektiv og miljøødeleggende. Den blir værende i Norge. Vannkraften går ut av landet. Vi selger nå ut arven vår, naturen og vannkraften. Dette treffer folket ditt i hodet og i hjertet.  
  
Norge som batteri for Europa er en absurd argumentasjon. Hvis vi leverer alt vi kan produsere vannkraft og utbygd vindkraft, utgjør det uansett bare promiller av Europas behov.  
  
Slik jeg vurderer det står vi som nasjon og du som leder av nasjonen i en skjebnetime. Vi står i valget mellom naturen og arven vår og det å holde avtaler som er gitt på tvilsomt grunnlag. Klimaeffekten av vindkraft i Norge er minimal om noe i det hele tatt. Som leder kan du velge å høre på folket ditt eller på vindkraftprofittørene. Og som sagt det haster. Profitører bygger for harde livet for å realisere de 71 konsesjonene før 2021.  
  
Mye god informasjon om baksiden av vindkraft kan du finne her:

<https://www.facebook.com/groups/vindkraftutbygging/?ref=share>

Jeg vil på det sterkeste oppfordre deg til mot og lederskap for folket og naturen.  
  
  
Med vennlig hilsen

Berit Ovesen